De sidste forberedelser til det royale besøg i morgen onsdag er i gang.

Hele tirsdagen har der været gang i forberedelserne mange steder i Aalborg, forud for regentparrets besøg i den nordjyske hovedstad. Blandt meget andet har de 50 heste fra Garderhusarregimentet taget en prøvetur på morgendagens karettur fra Honørkajen op gennem bymidten og videre til Gammel Torv, hvor regentparret sættes af. Og prøveturen i dag viste, at hestene ikke var pjattet med den mørke belægning, der er flere steder i Aalborgs gader. Derfor er der nu strøget lyst stenmel ud, så de royale heste kan færdes uden at blive forskrækkede over det mørke i det nordlige Jylland.